text: Руска фирма планира да построи космически хотел - Телевизия Европа
  Руска фирма планира да построи космически хотел
  Руска компания обяви плановете си да изведе в космоса хотел за богати туристи, съобщи Би Би Си, като се позова на руската агенция РИА "Новости". "Orbital Technologies" съобщи, че нейната четиристайна луксозна космическа къща за гости ще започне да работи през 2016 година. Туристите ще бъдат качвани там с кораб "Союз" от типа, с който се транспортират космонавтите до Международната космическа станция. Московската фирма не е разкрила подробности относно построяването и финансирането на хотела. Досега космическите космонавти като Денис Тито се сместваха на МКС заедно с работещите по експериментите там. Според Сергей Костенко, изпълнителен директор на "Orbital Technologies", комфортът в космическия хотел ще бъде много по-голям. "Нашият модул няма да напомня за МКС отвътре – каза той пред РИА "Новости" – хотелът ще бъде комфортен отвътре и Земята ще може да се наблюдава през широки илюминатори".
  Според Костенко хотелът търси своите клиенти в групата на богаташите и на хората, работещи за частни компании, занимаващи се с научна работа в космоса. Той ще е на същата орбита като МКС. първият модул ще има 4 кабини за максимум 7 души, които ще имат пространство от 20 кубически метра.
  Засега не се разкрива цената на престоя в хотела. Планират се, обаче, възможности за задоволяване на някои лични предпочитания на туристите, както и за наемането на знаменити готвачи, които да приготвят ястия за изпращане в космоса. все още няма яснота около това как ще бъде построен хотелът, но сайта на фирмата споменава като главен партньор руския контролиран от държавата производител на космически апарати "Енергия". Именно тази компания строи капсулите "Союз" и товарните кораби "Прогрес", които летят до МКС.
  Като допълнително предимство на наличието на космическия хотел бе изтъкната възможността той да подслони екипажа на МКС в случай на нужда. Планът, обаче, бе възприет от някои специалисти като хвърлящ съмнение върху степента на по-нататъшната ангажираност на Русия с МКС.